b'\n_START_ARTICLE_\nJ\xc3\xbanior Moraes\n_START_PARAGRAPH_\nAlu\xc3\xadsio Chaves Ribeiro Moraes J\xc3\xbanior (m\xc3\xa4ngijanimega J\xc3\xbanior Moraes; s\xc3\xbcndinud 4. aprillil 1987 Santoses) on Brasiilia jalgpallur. Ta m\xc3\xa4ngib r\xc3\xbcndajana Ukraina k\xc3\xb5rgliiga klubis Donetski \xc5\xa0ahtar. Ka tema vanem vend Bruno Moraes on jalgpallur._NEWLINE_Ta alustas karj\xc3\xa4\xc3\xa4ri 2007. aastal kodulinna klubis Santos. Samal aastal v\xc3\xb5itis ta klubiga S\xc3\xa3o Paulo osariigi meistriv\xc3\xb5istlused Campeonato Paulista._NEWLINE_2010. aastal suundus ta Euroopasse, liitudes esmalt Rumeenia k\xc3\xb5rgliiga klubiga Gloria Bistri\xc8\x9ba. Hooaja 2009\xe2\x80\x9310 teise poolega l\xc3\xb5i ta Rumeenia liigas k\xc3\xbcmme v\xc3\xa4ravat._NEWLINE_Hooajal 2011\xe2\x80\x9312 m\xc3\xa4ngis ta Bulgaaria k\xc3\xb5rgliiga klubis Sofia CSKA. Ta l\xc3\xb5i sel hooajal liigas 16 v\xc3\xa4ravat ning jagas sellega koos \xc3\xbche teise m\xc3\xa4ngijaga liiga hooaja suurima v\xc3\xa4ravak\xc3\xbcti tiitlit. Sofia CSKA sai sel hooajal liigas teise koha, kaotades Razgradi Ludogoretsile k\xc3\xb5igest \xc3\xbche punktiga._NEWLINE_Alates 2012. aastast on ta m\xc3\xa4nginud Ukraina k\xc3\xb5rgliiga klubides. Kolm esimest hooaega veetis ta Donetski Metalurgi ridades. K\xc3\xb5ige edukam hooaeg selles klubis 2013\xe2\x80\x9314, kui ta l\xc3\xb5i Ukraina liigas 19 v\xc3\xa4ravat ja j\xc3\xa4i v\xc3\xa4ravate arvult sel hooajal alla vaid Luiz Adrianole, kes l\xc3\xb5i \xc3\xbche v\xc3\xa4rava rohkem._NEWLINE_2015. aasta mais s\xc3\xb5lmis ta kolme aasta pikkuse lepingu Kiievi Dinamoga. Kohe esimesel hooajal tuli ta klubiga Ukraina meistriks. 2016. aastal v\xc3\xb5ideti lisaks Ukraina superkarikas._NEWLINE_2017. aastal oli ta l\xc3\xbchikest aega laenul Hiina k\xc3\xb5rgliiga klubis Tianjin Quanjian._NEWLINE_2018. aasta juunis s\xc3\xb5lmis ta kaheaastase lepingu Donetski \xc5\xa0ahtariga. Hooajal 2018\xe2\x80\x9319 tuli ta klubiga Ukraina meistriks. Samal hooajal oli ta 19 v\xc3\xa4ravaga liiga suurim v\xc3\xa4ravak\xc3\xbctt'